บลจ.กสิกรไทยปันผลLTF4กองรวม254ล้าน
บลจ.กสิกรไทย ประกาศจ่ายเงินปันผลกองทุนรวมหุ้นระยะยาว (LTF) 4 กองทุนรวด มูลค่ากว่า 254 ล้านบาท
3 มี.ค. 2554

บลจ.กสิกรไทย ประกาศจ่ายเงินปันผลกองทุนรวมหุ้นระยะยาว (LTF) 4 กองทุนรวด มูลค่ากว่า 254 ล้านบาท 
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมจ่ายเงินปันผลกองทุนรวมหุ้นระยะยาว (LTF) สำหรับผลการดำเนินงานรอบ 6 เดือนตั้งแต่วันที่ 1 ก.ย.2553 -28 ก.พ.2554  ให้แก่ผู้ถือหน่วยลงทุนที่มีชื่อในสมุดทะเบียนของวันที่ 28 ก.พ.2554 จำนวน  4 กองทุน ประกอบด้วย กองทุนเปิดเค หุ้นระยะยาวปันผล (KDLTF) ในอัตรา 0.27 บาท ต่อหน่วย  กองทุนเปิดเค โกรทหุ้นระยะยาวปันผล (KGLTF) ในอัตรา 0.12 บาท ต่อหน่วย กองทุนเปิดเค 20 หุ้นระยะยาวปันผล (K20SLTF)  ในอัตรา 0.08 บาท ต่อหน่วย และกองทุนเปิดเค 70 : 30 หุ้นระยะยาวปันผล (K70LTF)  ในอัตรา 0.12 บาท ต่อหน่วย โดยมีกำหนดจ่ายเงินปันผลพร้อมกันในวันที่ 14 มี.ค.2554 คิดเป็นมูลค่ารวมกว่า 254 ล้านบาท   
ทั้งนี้ที่ผ่านมากองทุน KDLTF และกองทุน KGLTF มีการจ่ายปันผลสำหรับรอบ 1 มี.ค.– 31 ส.ค.2553 ไปแล้วที่อัตรา 1.15 บาทต่อหน่วย สำหรับกองทุน K20SLTF และกองทุน K70LTF จ่ายปันผลไปแล้วในอัตรา 1 บาทต่อหน่วยและ 0.75 บาทต่อหน่วยตามลำดับ 
“การจ่ายปันผลกองทุน LTF ทั้ง 4 กองทุนนี้ สะท้อนให้เห็นความตั้งใจของบริษัทในการรักษามาตรฐานในการบริหารกองทุนให้มีผลการดำเนินงานอยู่ในระดับที่ดีได้ในระยะยาวและอย่างสม่ำเสมอ ทำให้มีการจ่ายปันผลได้ต่อเนื่องแม้ว่าบรรยากาศการลงทุนในตลาดหุ้นช่วงนี้จะผันผวนอยู่พอสมควร"นายประเสริฐกล่าว 
อย่างไรก็ตามหากมองในแง่ผลการดำเนินงานของกองทุนที่มีการจ่ายเงินปันผลในครั้งนี้ กองทุนเปิดเค หุ้นระยะยาวปันผล  (KDLTF)  มีความโดดเด่นกว่ากองทุนอื่นๆ โดยในรอบ 12 เดือนที่ผ่านมาให้ผลตอบแทนอยู่ที่ 51.56%  เอาชนะผลตอบแทนจากตลาดหลักทรัพย์ไปกว่า 14%  ตั้งแต่เริ่มกองทุนในปี 2547 มีการจ่ายปันผลไปแล้ว 10 ครั้ง รวม 3.95 บาทต่อหน่วย  ตามมาด้วยกองทุนเปิดเค โกรทหุ้นระยะยาวปันผล (KGLTF) ซึ่งมีผลการดำเนินงานย้อนหลังอยู่ที่ 51.39% และตั้งแต่จัดตั้งกองทุนนี้ในปี 2550 มีการจ่ายปันผลไปแล้ว 4 ครั้ง คิดเป็นมูลค่า 1.57 บาทต่อหน่วย  Dividend Yield ของทั้ง 2 กองทุนสำหรับการจ่ายปันผลครั้งล่าสุดนี้ อยู่ที่ 1.75% และ 0.88 % ตามลำดับ